ΓΡΑΠΤΗ ΕΡΩΤΗΣΗ E-3651/97 υποβολή: Barbara Weiler (PSE) προς την Επιτροπή (19 Νοεμβρίου 1997)

Θέμα: Μείωση του χρόνου εκπαίδευσης των παιδαγωγών (γυναικών και ανδρών) από 12+3 χρόνια σήμερα, σε 11+3 χρόνια.

Οι διοικητικές αρχές της κυβέρνησης του Βερολίνου για τα Σχολικά Θέματα, την Νεότητα και τον Αθλητισμό, έλαβαν την απόφαση να αλλάξουν τις προϋποθέσεις πρόσβασης στην Ανώτερη Σχολή Παιδαγωγικής, έτσι ώστε να μειώσουν χρονικά τον υπάρχοντα κύκλο εκπαίδευσης για τους παιδαγωγούς. Σήμερα ακόμη απαιτεί το επάγγελμα της παιδαγωγού μια εκπαίδευση 3 χρόνων σε Ανώτερη Σχολή Παιδαγωγικής και προηγούμενη σχολική εκπαίδευση 12 χρόνων. Αυτή η φάση της προετοιμασίας θα πρέπει τώρα πλέον να μειωθεί κατά ένα χρόνο. Αυτό τότε σημαίνει μείωση του χρόνου εκπαίδευσης από τα 12+3 χρόνια επί του παρόντος, σε 11+3 χρόνια.

Έχει εκδώσει η ΕΕ δική της οδηγία για την εκπαίδευση των παιδαγωγών, σε σχέση με την εναρμόνιση των τίτλων σπουδών;

Εάν η συνολική διάρκεια της εκπαίδευσης των παιδαγωγών έχει ορισθεί σε 12+3 χρόνια εντός της ΕΕ, αυτή η μείωση δεν θα είχε τότε ως αποτέλεσμα την μη αναγνώριση των πτυχίων των γερμανών παιδαγωγών στα άλλα κράτη μέλη;

Δεν θα έχαναν κατ' αυτόν τον τρόπο οι παιδαγωγοί (γυναίκες και άνδρες) που έχουν σπουδάσει σε γερμανικές σχολές την δυνατότητα να εργασθούν στο εξωτερικό;

Σε περίπτωση που η επιδιωκόμενη από την κυβέρνηση του Βερολίνου μείωση του χρόνου εκπαίδευσης παραβιάζει οδηγία της ΕΕ, ποιες θα μπορούσαν να είναι οι προκαταρκτικές ενέργειες κατά της κυβέρνησης του Βερολίνου;

Απάντηση του κ. Monti εξ ονόματος της Επιτροπής (6 Ιανουαρίου 1998)

Η ερώτηση του Αξιότιμου Μέλους αναφέρεται στην κατάσταση που έχει ήδη θίξει ο κ. Tannert στις γραπτές ερωτήσεις Ε-1936/97 ((ΕΕ C 21 της 22.1.1998 )) και Ε-3638/97 ((ΕΕ C 187 της 16.6.1998, σελ. 33 )). Η αναγνώριση των διπλωμάτων με σκοπό την άσκηση του επαγγέλματος ειδικευμένου παιδαγωγού ή κοινωνικού λειτουργού, στα κράτη μέλη όπου τα εν λόγω επαγγέλματα είναι νομοθετικά κατοχυρωμένα, διέπεται από τις κοινοτικές οδηγίες που θεσπίζουν το γενικό σύστημα αναγνώρισης των διπλωμάτων. Ανάλογα με το επίπεδο των σπουδών που πιστοποιούν τα διπλώματα εφαρμόζεται είτε η οδηγία 89/48/ΕΟΚ σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών ((ΕΕ L 19 της 24.1.1989 )), είτε η οδηγία 92/51/ΕΟΚ που εφαρμόζεται στα διπλώματα, πιστοποιητικά και άλλους τίτλους κατώτερου επιπέδου αυτών που καλύπτονται από την οδηγία 89/48/ΕΟΚ ((ΕΕ L 109 της 24.7.1992 )).

Κάθε κράτος μέλος παραμένει ελεύθερο να καθορίσει το επίπεδο των απαιτούμενων τυπικών προσόντων για την άσκηση του επαγγέλματος του ειδικευμένου παιδαγωγού ή του κοινωνικού λειτουργού στην επικράτειά του. Πράγματι, οι εν λόγω οδηγίες δεν έχουν εναρμονίσει τις σπουδές, αλλά καθιέρωσαν ένα σύστημα αναγνώρισης βάσει του οποίου τα διπλώματα που παρέχουν πρόσβαση σε δεδομένο επάγγελμα σε ένα κράτος μέλος πρέπει να αναγνωρίζεται για την άσκηση του ίδιου επαγγέλματος σε άλλο κράτος μέλος, παρά τις διαφορές μεταξύ των εκπαιδευτικών συστημάτων. Κατά συνέπεια, η Γερμανία είναι απολύτως αρμόδια να αποφασίσει το επίπεδο του τίτλου που απαιτείται για την πρόσβαση στο επάγγελμα του ειδικευμένου παιδαγωγού ή κοινωνικού λειτουργού. Όσον αφορά τον εν λόγω τίτλο είναι δυνατό να εφαρμοσθούν οι μηχανισμοί αναγνώρισης που προβλέπει η οδηγία 92/51/ΕΟΚ. Η εν λόγω οδηγία ορίζει ότι σε περίπτωση ουσιωδών διαφορών, όσον αφορά τη διάρκεια ή το περιεχόμενο, μεταξύ της εκπαίδευσης που έχει λάβει ο ενδιαφερόμενος και της εκπαίδευσης που απαιτείται στο κράτος μέλος υποδοχής, οι αρχές του εν λόγω κράτους μέλους μπορούν να επιβάλλουν ένα μέτρο αντιστάθμισης (πρακτική άσκηση προσαρμογής ή δοκιμασία επάρκειας). Ενδέχεται κατά συνέπεια, σε ορισμένες περιπτώσεις, λαμβάνοντας υπόψη τη διάρκεια του νέου γερμανικού τίτλου και την απαιτούμενη διάρκεια στο κράτος μέλος υποδοχής, να δικαιολογείται η εφαρμογή ενός από τα εν λόγω μέτρα αντιστάθμισης.